text: Hetta er fyrstu ferð, at vit hava fingið staðfest, at andevni móti koronu halda sær í upp í 12 mánaðir, sigur Maria Skaalum Petersen, granskari, um úrslitini frá stórari føroyskari kanning, sum geva afturljóð uttanlands
text: #000001
text: Stór kanning av føroyingum, sum hava havt koronu, vísa, at 95 prosent av teimum kannaðu hava gjørt andevni móti sjúkuni.
text: #000002
text: - Og serliga áhugavert er tað, at hesi andevnini framvegis kunnu mátast í upp í 12 mánaðir eftir sjúkuna, sigur Maria Skaalum Petersen, sum er lektari og granskari í samstarvinum millum Deildina fyri Arbeiðs- og Almannaheilsu, Sjúkrahúsverk Føroya og Depilin fyri Heilsugransking og Fróðskaparsetur Føroya.
text: #000003
text: - Vit síggja, at IgG (sum er tað andevnið, ið heldur longst, eftir at tað er framleitt í sjúkutíðini) minkar fyrstu sjey mánaðirnar, men eftir tað flatnar fallið og tykist halda sær rættiliga støðugt, í øllum førum upp í 12 mánaðir. Tær kanningar, sum higartil eru almannakunngjørdar altjóða, hava víst, at andevni halda í minst í átta mánaðir, men hetta er fyrstu ferð, at vit kunnu prógva, at koronasjúklingar framvegis hava andevni ímóti koronu eitt ár eftir, at tey hava verið sjúk, sigur hon.
text: #000004
text: Peter Garred, professari og dr.med. frá Universitetinum í Keypmannahavn og yvirlækni á Ríkissjúkrahúsinum, hevur eisini arbeitt við føroysku kanningunum, og hann er samdur við Mariu Skaalum Petersen um týdningin av úrslitunum.
text: #000005
text: - Ja, tí tey benda á, at størsti parturin av teimum, sum hava havt COVID-19, eru heilt ella lutvíst mótstøðufør fyri nýggjari smittu í upp í eitt ár eftir upprunasmittuna, og hesi úrslit eru mest sannlíkt eisini umboðandi fyri onnur lond, sigur hann.
text: #000006
text: - Umframt tey góðu tíðindini um mótstøðuføri, kunnu úrslitini eisini hava beinleiðis samfelagsligan týdning her og nú. Tí bæði í Føroyum og Danmark verður umrøtt, hvørjar treytir skulu setast fyri, at fólk, sum ikki eru koppsett, skulu kunna fáa koronapass, sigur professarin.
text: #000007
text: Politiken hevur gjørt samrøðu við Mariu Skaalum Petersen, og undir yvirskriftini, "Gleðilig tíðindi: Kroppurin hevur andevni móti koronu í minst eitt ár eftir sjúku", skrivar blaðið, at føroysku útslitini vekja vón um, at fólk eru heilt ella lutvíst mótstøðufør í upp í eitt ár eftir eftir, at tey vórðu smittað fyrstu ferð.
text: #000009
text: Fleiri føroyskir miðlar hava eisini givið granskingarúrslitunum ans, og Maria Skaalum Petersen var í gjár gestur í Degi og viku.
text: #000012
text: Endamálið við granskingarverkætlanini er at kanna ta natúrligu andevnisframleiðsluna hjá fólkum, sum hava verið smittað við COVID-19 í Føroyum.
text: #000014
text: Granskingarverkætlanin hevur savnað blóðroyndir frá í alt 405 føroyskum koronasjúklingum, sum hava verið sjúkir av COVID-19 frá mars til desember 2020.
text: #000015
text: 172 av hesum fólkum vóru sjúk í tíðarskeiðinum mars til apríl 2020 og 233 fólk í tíðarskeiðinum frá august til desember 2020.
text: #000016
text: Luttøkan hevur verið sera góð. Meira enn 85 prosent av øllum skrásettum koronatilburðum í Føroyum hava luttikið í granskingarverkætlanini, t.v.s. at tey umboða tey uttan ella við mildum sjúkueyðkennum, umframt tey við ringari sjúku. Luttakararnir hava latið eina blóðroynd tríggjar ferðir (ávikavist tríggjar, sjey og 12 mðr. og ein, tríggjar og sjey mðr. eftir sjúkubyrjan), sum eru kannaðar fyri andevni.
text: #000017
text: Tvey sløg av greiningum eru brúkt fyri at kanna fyri COVID-19 andevni. Ein greining, sum kannar, um tað eru andevni ella ikki, og sum er gjørd á Heilsufrøðiligu Starvsstovuni í Føroyum, og ein onnur greining, sum mátar mongdina av andevnum í blóðinum, og sum er gjørd á Molekylær Medicinsk Laboratorium á Ríkissjúkrahúsinum.
text: #000018